Frode Sørensen (S), 2004-10-21:
Debatten og skepsissen omkring kloning slutter formentlig ikke, fordi Folketinget eventuelt vedtager danske regler for de vilkår, der skal gælde for kloning af dyr.
Siden det for små 10 år siden blev en realitet at kunne skabe genetisk identiske kopiindivider ud fra eksisterende dyrs arvemateriale, har diskussionen bevæget sig mellem to poler: Enten var alle typer kloning af dyr uacceptable og skulle forbydes, eller også skulle lovgiverne fastsætte et etisk forsvarligt regelsæt for kloning og genmodificering af dyr.
M007.fm Page 408
Monday, November 1, 2004 10:03 AM
Ministeren har holdt sig til de anbefalinger, som fremkom fra det ekspertudvalg, som for et år siden fremlagde en stor redegørelse for emnet dyrekloning.
For Socialdemokraterne er det centralt, at kloning af dyr i givet fald kun kommer på tale i forskning med henblik på at bekæmpe eller forebygge sygdomme eller med miljøformål.
Hensynet til dyrene må også spille ind.
Der må opstilles bindende retningslinjer for tilsynet med behandling af de dyr, der lægger celler og krop til kloningen.
Tillige kan tilsynet give tilladelse til avling af klonede eller gensplejsede dyr, som fremstiller stoffer, som kan være til gavn for sundhed og miljø.
Og endelig skal det som led i forskning og uddannelse på højeste niveau være muligt at klone eller gensplejse dyr.
Dog rummer forslaget ikke bestemmelse om at regulere importen af klonede og gensplejsede dyr.
For de klonede dyrs vedkommende mener hverken ekspertudvalget eller ministeren, at vi har brug for regler for import af klonede dyr lige nu.
Pointen med kloning af dyr er måske, at de oftest frembringes på nationalt plan, og på nuværende tidspunkt er der trods den megen debat næppe mange klondyr, der krydser grænserne i større stil, og desuden er der i sig selv ikke mange eksemplarer, der på grund af de store omkostninger er interessante i forbindelse med at krydse grænserne.
Men det vil nok være klogt af ministeren at forberede sig på, at vi på et tidspunkt må indføre regler også på dette felt.
Det centrale i ministerens forslag er begrebet forsøg med væsentligt formål.
Socialdemokraterne mener, at Danmark også på dette område skal søge at opnå den højest mulige viden og praksis på et internationalt niveau, og selv om vi umiddelbart er positive over for forslaget, er og bliver kloninger noget, der vil dele vandene, hvilket jo også fremgår af de mange høringssvar. Jeg skal ikke her under førstebehandlingen specifikt komme ind på de enkelte høringssvar, blot varsle, at svarene fra f.eks. Center for Etik og Ret, Det Dyreetiske Råd, Landsforeningen for Forsøgsdyrenes Værn og Dansk Sygeplejeråd giver anledning til drøftelser under udvalgets behandling og anledning til spørgsmål til ministeren.
I Socialdemokratiet holder vi os fortsat til den vurdering, som Det Dyreetiske Råd fremkom med i februar 2001: Hvis der er en reel forskningsmæssig eller dyreetisk gevinst ved at anvende kloning, kan Det Dyreetiske Råd acceptere kloning af forsøgsdyr.
Kloningen skal i så fald vurderes på samme vilkår som andre procedurer, der anvendes på forsøgsdyr.
Vi ser frem til et grundigt udvalgsarbejde med klare svar på de spørgsmål, som ikke mindst høringssvarene giver anledning til.
Lad mig så til sidst understrege, at dyrekloning intet har med menneskekloning at gøre, og debatten om dyrekloning bør kunne bruges i arbejdet for et verdensomspændende forbud mod menneskekloning.